Document ID: 32002D0917

Sklep Sveta
z dne 3. oktobra 2002
o sklenitvi Sporazuma Interbus o mednarodnih občasnih avtobusnih prevozih potnikov
(2002/917/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti ter zlasti členov 71(1) in 93 v povezavi s prvim stavkom prvega pododstavka člena 300(2) in drugega pododstavka člena 300(3) Pogodbe,
ob upoštevanju predloga Komisije [1],
ob upoštevanju privolitve Evropskega parlamenta [2],
ob upoštevanju naslednjega:
(1) V skladu z mandatom Sveta z dne 7. decembra 1995 je Komisija izpogajajala Evropski sporazum o mednarodnih občasnih avtobusnih prevozih potnikov z Bosno in Hercegovino, Bolgarijo, Hrvaško, Češko, Estonijo, Madžarsko, Latvijo, Litvo, Moldavijo, Poljsko, Romunijo, Slovaško, Slovenijo in Turčijo.
(2) Dne 22. junija 2001 je bil v skladu s sklepom Sveta z dne 18. junija 2001 Sporazum Interbus o mednarodnih občasnih avtobusnih prevozih potnikov podpisan v imenu Skupnosti.
(3) Dne 30. junija 2001 so sporazum podpisali Evropska skupnost in naslednjih 13 držav: Bosna in Hercegovina, Bolgarija, Hrvaška, Češka, Madžarska, Latvija, Litva, Moldavija, Poljska, Romunija, Slovaška, Slovenija in Turčija.
(4) Sklenitev Sporazuma Interbus bo prispevala k razvoju prometnih povezav med pogodbenicami; da bi po podpisu začel veljati, ga morajo odobriti ali ratificirati štiri pogodbenice, vključno s Skupnostjo.
(5) Sporazum Interbus je treba odobriti -
SKLENIL:
Člen 1
Sklenitev Sporazuma Interbus o mednarodnih občasnih avtobusnih prevozih potnikov se odobri v imenu Skupnosti.
Besedilo sporazuma je priloženo k temu sklepu.
Člen 2
Predsednik Sveta je pooblaščen, da imenuje pristojno osebo, ki bo v imenu Skupnosti deponirala listino o odobritvi po členu 27 sporazuma, ki bo zavezovala Skupnost.
Člen 3
Komisija ob pomoči predstavnikov članic Sveta zastopa Skupnost v Skupnem odboru (v nadaljnjem besedilu "odbor"), ustanovljenem s členom 23 sporazuma.
Stališče, ki ga bo Skupnost zavzela v odboru, Svet sprejme s kvalificirano večino na predlog Komisije. Kadar se sklep, ki ga odbor predlaga v sprejetje, nanaša na njegov poslovnik, Svet odloča z navadno večino.
Sklepi odbora se objavijo v Uradnem listu Evropskih skupnosti.
Člen 4
Ta sklep se objavi v Uradnem listu Evropskih skupnosti.
V Luxembourgu, 3. oktobra 2002

Labels: 8
18
15